**Čo má obsahovať projektová dokumentácia na výsadbu ovocného sadu?**

**Ovocný sad** je poľnohospodársky obhospodarovaná pôda so súvislou výsadbou jedného alebo viacerých ovocných druhov s minimálnou hustotou 100 ks životaschopných ovocných stromov na 1 hektár alebo 900 ks životaschopných ovocných krov na 1 hektár. K tejto obhospodarovanej trvalej výsadbe sa pripočíta súvislý manipulačný priestor, ktorý nepresahuje 12 metrov na začiatku a konci riadkov a 8 metrov po stranách pozdĺžne vysadených radov stromov a  krov, ak tento priestor netvorí súčasť cesty alebo nepresiahne obvyklú hranicu oplotenia ovocného sadu. Maximálna šírka medziradia podľa ovocných druhov môže byť 12 metrov u ovocných stromov a  5 metrov u ovocných krov. Pri terasovom spôsobe pestovania sa svah započítava do šírky medziradia. Za ovocné sady sa nepovažujú výsadby podpníkov a množiteľských materiálov ovocných drevín.

**Intenzívny ovocný sad –** má spravidla nízke tvary a vysoký počet jedincov na ha. Je v dobrej kondícii a je ošetrovaný podľa agrotechnických zásad s vysokými a pravidelnými úrodami. Intenzívne ovocné sady sú sady produkčné a sú zaraďované spravidla do úrovne agrotechniky 9 (veľmi dobrá) až 5 (priemerná). Ak intenzívny ovocný sad nespĺňa uvedené podmienky, je preradený do kategórie „extenzívny sad“. Produkčnou výsadbou sa rozumie výsadba, ktorá dosahuje minimálne úrody na úrovni ročného celoštátneho priemeru. Táto podmienka neplatí pri „VIS MAJOR“.

**Extenzívny ovocný sad** – má spravidla vyššie tvary a nižší počet jedincov na ha. Extenzívne ovocné sady môžu byť produkčné i neprodukčné a sú zaraďované spravidla do úrovne agrotechniky 3 (nízka) až 1 (žiadna). Extenzívnym spôsobom sa môžu zakladať aj nové ovocné výsadby.

**Celková výmera sadu** je tvorená z produkčnej plochy a manipulačných plôch, ktoré sú využité pri ošetrovaní sadu, prejazdoch a otáčaní mechanizácie. Celková výmera je obvykle tvorená hranicou oplotenia sadu.

**Produkčná výmera sadu:** je obhospodarovaná plocha vysadená homogénnym porastom príslušnej trvalej plodiny a je tvorená obvodom výsadby s priradením obratlísk, ktoré nepresiahnu 12 metrov na začiatku a 8 metrov po stranách pozdĺžne vysadených radov stromov a  krov, ak tento priestor netvorí súčasť cesty alebo nepresiahne obvyklú hranicu oplotenia ovocného sadu.

**Manipulačná plocha** je plocha nad rámec produkčnej výmery, ktorá je priradená k sadu a využíva sa pri obhospodarovaní plodiny. Zvyčajne tvorí hranicu oplotenia.

Legislatíva

Nariadenie vlády SR č. 238/2010 Z. z., ktorým sa ustanovujú podrobnosti prenajímania, predaja, zámeny a nadobúdania nehnuteľností Slovenským pozemkovým fondom (v znení č 363/2012 Z. z.)

Zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 57/2013 Z. z.

Vyhláška Ministerstva pôdohospodárstva a rozvoja vidieka Slovenskej republiky č. 59/2013 Z.z., ktorou sa mení a dopĺňa vyhláška Ministerstva pôdohospodárstva Slovenskej republiky č. [508/2004 Z.z.](http://www.noveaspi.sk/products/lawText/1/79667/1/ASPI%253A/508/2004%20Z.z.), ktorou sa vykonáva [§ 27 zákona č. 220/2004 Z.z.](http://www.noveaspi.sk/products/lawText/1/79667/1/ASPI%253A/220/2004%20Z.z.%252327) o ochrane a využívaní poľnohospodárskej pôdy a o zmene zákona č. [245/2003 Z.z.](http://www.noveaspi.sk/products/lawText/1/79667/1/ASPI%253A/245/2003%20Z.z.) o integrovanej prevencii a kontrole znečisťovania životného prostredia a o zmene a doplnení niektorých zákonov

**Doklady pre vypracovanie odborného stanoviska**

Pre vypracovanie odborného stanoviska ÚKSÚP vyžaduje:

1. Žiadosť o vypracovanie odborného stanoviska s uvedením identifikačných údajov (názov/meno, adresa, IČO, DIČ) a IBAN
2. Projektová dokumentácia na výsadbu ovocného sadu

**Kategórie ovocných sadov pre účely vypracovania odborných stanovísk podľa výmery:**

* ovocný sad do 1 ha
* ovocný sad 1 – 10 ha
* ovocný sad nad 10 ha

Projektová dokumentácia má obsahovať rozsah údajov podľa veľkosti projektovanej plochy.

Prehľad odporúčaného rozsahu v projektovej dokumentácii:

|  |  |  |  |
| --- | --- | --- | --- |
| Údaje v projektovej dokumentácii | Výmera ovocného sadu | | |
| do 1 ha | 1 - 10 ha | nad 10 ha |
| Identifikačné údaje | ⦁ | **⦁** | **⦁** |
| Názov projektovej dokumentácie | **⦁** | **⦁** | **⦁** |
| Investor / žiadateľ/ | **⦁** | **⦁** | **⦁** |
| Projektant/ Spracovateľ dokumentácie | ⦁ | **⦁** | **⦁** |
| Prehľad užívateľov | **⦁** | **⦁** | **⦁** |
| Kraj / Okres / Obec /Katastrálne územie | **⦁** | **⦁** | **⦁** |
| Parcelné čísla podľa registra C alebo E | **⦁** | **⦁** | **⦁** |
| Výmera ovocného sadu | **⦁** | **⦁** | **⦁** |
| Termín začatia a dokončenia výsadby | **⦁** | **⦁** | **⦁** |
| Popis územia – prírodné, pôdne a klimatické pomery | **⦁** | **⦁** | **⦁** |
| Lokalizácia v LPIS – kultúrny diel a názov štvorca (lokality) | 🞪 | **⦁** | **⦁** |
| Vykonané prieskumy a ich dôsledky (rozbor pôdy a pod.) | 🞪 | 🞪 | **⦁** |
| Zastúpenie ovocných druhov, odrôd, podpníkov, pestovateľský tvar, hustota výsadby - spon, intenzita, technológia pestovania, obrábanie pôdy, a pod. | **⦁** | **⦁** | **⦁** |
| Údaje charakterizujúce výsadbu a využitie produkcie | **⦁** | **⦁** | **⦁** |
| Predvýsadbová príprava pôdy, výsadba a ošetrovanie po výsadbe | **⦁** | **⦁** | **⦁** |
| Časový harmonogram prác | **⦁** | **⦁** | **⦁** |
| Ekonomické zhodnotenie, ekonomická návratnosť | 🞪 | **⦁** | **⦁** |
| Vplyv na životné prostredie, ochranné pásma | 🞪 | 🞪 | **⦁** |
| Situačná mapa výsadby - umiestnenie sadu v teréne - je zvyčajne kópiou predmetného územia z pozemkovej mapy | **⦁** | **⦁** | **⦁** |
| Celkové náklady na výsadbu | 🞪 | **⦁** | **⦁** |

Legenda: ⦁ - musí obsahovať údaj, 🞪 - nemusí obsahovať údaj

Ovocný sad je poľnohospodárska kultúra, ktorá sa pestuje na jednom pozemku viac rokov. Je dôležité, aby sa rešpektovali základné požiadavky ovocných druhov.

# Z hľadiska rajonizácie by sa mali pestovať ovocné druhy podľa ekologických faktorov a požiadaviek, v optimálnych klimatických podmienkach. Pri spracovaní rajonizácie v päťdesiatych rokoch boli pre ovocné druhy vybrané 4 zóny vhodnosti: /Hronský, Pintér, Projektovanie ovocných sadov a vinohradov, učebné texty pre dištančné štúdium a ostatné formy vzdelávania, SPU Nitra, 2000/

1. V I. zóne sú zahrnuté oblasti s optimálnymi podmienkami pre pestovanie ovocných druhov z hľadiska všetkých životne dôležitých faktorov. Sú to polohy s nadmorskou výškou do 200 – 350 m až do 450 m n/m podľa požiadaviek ovocných druhov. Suma ročných zrážok podľa polohy a lokality sa pohybuje 450 – 650 mm, pri priemernej teplote nad 8 °C. Patria sem repárske a kukuričné oblasti.
2. V II. zóne sú niektoré faktory menej vhodné. Pri dobrej agrotechnike je možné dosiahnuť pravidelné a kvalitné úrody pestovaného ovocného druhu. Väčšinou sa nachádza v nadmorskej výške od 450 - 550 m až do 600 m n/m. Pre druhy s vyššími nárokmi na teplo môže byť aj nadmorská výška 350 – 400 zahrnutá do 2. zóny vhodnosti /čerešne/. Suma ročných zrážok 500-800 mm, priemerná ročná teplota nad 7 – 8 oC.
3. III. zóna bola vybraná pre rekreačné a samozásobiteľské systémy (ovocie v záhradách). Táto zóna nie je vhodná pre zakladanie intenzívnych ovocných sadov. Tretia zóna zahŕňa vyššie polohy v zemiakarskej výrobnej oblasti s nadmorskou výškou do 700 m. Priemerné ročné teploty sú 5-7 oC a zrážky 800-900 mm.
4. V IV. zóne vhodnosti sa určité ovocné druhy neodporúčajú pestovať.

Projektová dokumentácia musí okrem identifikačných údajov obsahovať v primeranom rozsahu:

* popis záujmového územia:
  + veľkosť, číslo parcely, kataster, uviesť prípadnú väzbu na už existujúci sad,
  + popis lokality - prírodné, pôdne, hydrologické a klimatické pomery, lokalizáciu v LPIS, BPEJ
* charakteristiku výsadby: ovocné druhy, odrody, spon výsadby, podpník, počet jedincov, kvalita biologického materiálu – ak je známa, predpokladaný vstup do rodivosti, určenie produkcie - trh na ktorý bude produkcia ovocia určená, intenzita výsadby.
* technické vybavenie sadu: či bude ovocný sad mať technické vybavenie, medzi ktoré patrí napr. vybudovanie oplotenia, oporná konštrukcia, závlaha, budovanie studní, protimrazová a protiľadovcová ochrana a pod.
* Situačná mapa výsadby je zvyčajne kópiou predmetného územia z pozemkovej mapy. Charakterizuje širšiu územnú polohu výsadby.

Vypracovanie odborného stanoviska k projektovej dokumentácii sa spoplatňuje podľa aktuálne platného cenníka ÚKSÚP.